arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Frv. það, sem hér liggur fyrir, er til staðfestingar á brbl., sem út voru gefin í maímánuði í sumar í sambandi við ósk, sem ríkisstj. þá barst frá stjórn Síldarverksmiðja ríkisins um að veita aðstoð til kaupa á síldarflutningaskipi. Athuganir verksmiðjustjórnarinnar bentu til þess, að það væri hagkvæmt að kaupa stórt skip til síldarflutninga, fyrst og fremst til verksmiðja fyrirtækisins á Siglufirði, og jafnframt lá fyrir, að verksmiðjurnar yrðu að ráðast í allverulegar endurbætur á löndunartækjum með hliðsjón af allsherjarbreytingu, sem gerð var á mælitækjum allra síldarverksmiðja. Það þótti rétt, þar sem hér var um mikið fyrirtæki að ræða, að veita þá ábyrgð, sem hér er um að ræða, á þann hátt að heimila sjálfskuldarábyrgð á láni, sem annars er, eins og hv. þdm. vita, ekki venja, heldur að ábyrgðin sé almenn, og jafnframt að binda ekki ábyrgðina sérstaklega við ákveðna prósentutölu. Ég geri ráð fyrir, að hv. þdm. geti fallizt á, að þetta sé eðlilegt sjónarmið, þar sem hér er um algert ríkisfyrirtæki að ræða, og mátti því að vísu eins hugsa sér það, að ríkisstj. jafnvel hefði tekið umrætt lán sjálf og endurlánað verksmiðjunum. Þetta skip hefur síðan verið keypt og verið í gangi í sumar og ég hygg, að það hafi skilað allgóðum árangri, enda þótt enn sé ekki séð fyrir um rekstrarafkomu þess að fullu. Ég vil leyfa mér að vænta þess, að hv. þd. geti fallizt á að samþ. þetta frv. Það var einróma samþykkt í hv. Ed., og ég sé ekki ástæðu til þess að orðlengja frekar um málið. Ef hv. n., sem fær það til meðferðar, telur sig þurfa nánari upplýsinga við um skipið og heildarkostnað af þessum framkvæmdum, er það að sjálfsögðu til reiðu. Ég leyfi mér, herra forseti, að leggja til, að frv. verði vísað til 2, umr. og hv. fjhn.
Þingræður haldnar á Alþingi Íslendinga



Herra forseti. Síðan 1953 hafa verið í gildi lög um verðjöfnun á olíu og benzíni. Þegar þessi lög voru sett, kvað mun meira að togaraútgerð hér á landi en nú á sér stað, og auk þess voru togarar þá gerðir út frá mörgum stöðum á landinu í öllum landshlutum. Þetta hefur hins vegar breytzt á síðustu árum. Togaraútgerð er nú næstum eingöngu stunduð frá Reykjavík, Hafnarfirði og Akureyri, og auk þess er afkoma togaranna nú orðin mjög bágborin, eins og öllum er kunnugt. Þegar verðjöfnunin var hafin fyrir 13 árum, gat hvort tveggja verið, að togarar nytu góðs af verðjöfnuninni og þyrftu að greiða í verðjöfnunarsjóðinn. Nú er það hins vegar svo, að togarar í Reykjavík og Hafnarfirði greiða nokkrar upphæðir í verðjöfnunarsjóðinn, en aðeins Akureyrartogarar njóta lítils háttar fyrirgreiðslna. Hins vegar hefur enn fremur orðið sú breyting frá því, sem var fyrir 13 árum, að neyzla þeirra olíutegunda, þ.e. gasolíu og fuelolíu, sem togararnir nota, hefur aukizt mjög hjá ýmsum öðrum aðilum, t.d. síldarverksmiðjum, sem hafa betri afkomumöguleika. Má því að vissu leyti segja, að togararnir greiði verðjöfnunargjald á sína olíunotkun í þágu olíunotkunar síldarverksmiðjanna, þ.e. síldarverksmiðjurnar njóti góðs af því gjaldi, sem togaraútgerðin greiðir fyrir olíunotkunina. En gjald á fuelolíu er nú 135 kr. pr. tonn, en á gasolíu 161/2 eyrir á lítra. Þetta er ekki eðlilegt, og er þess vegna í þessu frv. lagt til, að ráðh. sé heimilað að endurgreiða togurum verðjöfnunargjald af því olíumagni, sem togararnir nota. Hér er ekki um stórar fjárhæðir að ræða, og hagur verðjöfnunarsjóðsins er þannig, að hann getur staðið undir þessari endurgreiðslu til togaranna án þess að þurfa að hækka verðjöfnunargjald á nokkrum öðrum vörum, sem gildandi löggjöf tekur til. Þetta vona ég, að nægi til þess að skýra, hver tilgangur frv. er, og leyfi ég mér því, herra forseti, að leggja til, að málinu verði að lokinni þessari umr. vísað til 2. umr. og hv. fjhn.
Þingræður haldnar á Alþingi Íslendinga



Herra forseti. Landbn. þessarar hv. d. hefur haft til athugunar og afgreiðslu frv. á þskj. 26. Landbn. mælir með því, að þetta frv. verði samþ. með þeirri breyt., sem n. leggur til, að á því verði gjörð, og er brtt. n. prentuð á þskj. 71. Þetta frv. felur í sér að heimila ríkisstj. að selja Fremri-Torfustaðahreppi í Vestur-Húnavatnssýslu eyðijörðina Lækjarbæ í sama hreppi, og er það ætlan hreppsbúa að leggja land þessarar jarðar undir afrétt. N. sendi þetta mál til umsagnar bæði landnámsstjóra og jarðeignádeildar ríkisins og kemur fram í umsögnum þeirra, að þeir telja engar líkur á, að þessi jörð byggist aftur og mæla því með því, að þetta frv. verði samþ. Það er eftir ábendingum frá jarðeignadeildinni, sem n. flytur brtt., en breyt. er í því fólgin, að við leggjum til, að bætt verði við 2. mgr. 1. gr. orðunum „eða hlunnindi, sem henni fylgja“. Að vísu má segja, að þetta sé e. t. v. óþarft að gera, því að þetta felist í orðalagi frv. sjálfs, að það sé óheimilt að selja veiðirétt jarðarinnar, en þau hlunnindi, sem hér er um að ræða, eru einmitt veiðiréttur í Vesturá. En brtt. tekur af öll tvímæli um þetta atriði. Eins og ég sagði, leggur n. til, að frv. verði samþ. með áminnztri breyt.



Herra forseti. Við höfum, allir þm. Austurl. ásamt einum landsk. þm., leyft okkur að bera fram frv. til l. á þskj. 74, þar sem við leggjum til, að Egilsstaðakauptún verði löggiltur verzlunarstaður. Egilsstaðakauptún er ört vaxandi og hefur verið það að undanförnu. 1960 voru þar eitthvað um 297 íbúar, en í árslok eða 1. des. 1965 voru þar skráðir 476 íbúar og hefur talsvert fjölgað síðan. Eins og kunnugt er, er Egilsstaðakauptún miðstöð samgangna, þjónustufyrirtækja og verzlunar, fyrst og fremst fyrir allt Fljótsdalshérað, og ýmis starfsemi íbúa þorpsins nær í raun og veru lengra, t.d. niður á firði. Það er ástæðulaust að hafa hér um mörg orð. Málið er einfalt og augljóst, og við væntum þess, flm., að það fái góðar undirtektir hér á hv. Alþ. Ég vil leyfa mér að stinga upp á, herra forseti, að að lokinni þessari umr. verði málinu vísað til 2. umr. og hv. allshn.



Herra forseti. Í framhaldi af því, sem hér hefur verið sagt um afgreiðslu þingmála í þingi, vildi ég leyfa mér að minna á það, að fyrir nokkuð löngu var vísað til n. frv. til l., sem ég hef flutt hér í hv. d. ásamt nokkrum öðrum þingmönnum, um ríkisframlag til hafnargerða. Þetta er mál, sem áður hefur verið flutt hér á hinu háa Alþingi og ætti að vera þingmönnum nokkuð kunnugt. Það hefur oftar en einu sinni verið fyrir því mælt og lagðar fram upplýsingar í því máli. Ég vildi mælast til þess við hæstv. forseta, að hann hlutaðist til um, að þetta mál yrði fljótlega afgreitt úr nefnd.
Þingræður haldnar á Alþingi Íslendinga



Herra forseti. Ég þarf ekki að hafa mörg orð um þetta frv. nú. Ég flutti sams konar frv. hér í hv. d. á síðasta þingi og gerði þá sæmilega grein fyrir efni þess, en efnið er í fáum orðum sagt það, að tannlæknishjálp skuli vera á meðal þeirra réttinda, sem sjúkrasamlagsmenn í landinu njóta. Á síðasta þingi var sams konar frv. fellt, en ég endurflyt nú samt frv., og það er að sjálfsögðu vegna þess, að ég tel þetta mál mjög mikilsvert frá tryggingarlegu og heilbrigðislegu sjónarmiði. Í stað þess að rökræða frv. vil ég að þessu sinni beina þeirri áskorun til hv. þdm. og sérstaklega til þeirrar n., sem frv. fær til athugunar, að kanna hug sinn vandlega að þessu sinni og flana ekki að því a.m.k. að fella frv. Að mínum dómi kemur vel til greina að gera á þessu frv. einhverjar breytingar og jafnvel allverulegar breyt. T.d. er það vel hugsanlegt að takmarka réttindin við ákveðna aldursflokka, svo sem að veita réttindin eingöngu börnum og unglingum fram til 18 eða 20 ára aldurs, eins og Tryggingastofnun ríkisins raunar tæpti á í álitsgerð sinni hér í fyrra. Mér finnst, að algert skeytingarleysi Alþingis um þennan merka þátt í heilbrigðismálunum, þennan merka þátt sjúkrahjálparinnar í landinu, sé óafsakanlegt með öllu. Tannvernd og tannviðgerðir eru ekki aðeins heilbrigðismál, heldur og mikilsvert menningarmál, að ég tel. Í þessum efnum stöndum við enn langt að baki öllum okkar grannþjóðum. Við eigum enga afsökun fyrir þessu, og sízt af öllu getum við borið við lélegum efnahag þjóðarinnar, og það er Alþingi, vægast sagt, ekki til sóma, að fella mál sem þetta þing eftir þing. Það er ekki hægt að bera við, eins og ég sagði, fjárskorti, og það er ekki heldur hægt að bera við vöntun á tannlæknum. Þótt þeir séu að vísu allt of fáir í landinu, eða einungis innan við 80 á öllu landinu, nýtast störf þeirra engu verr, þótt sjúkrasamlögin greiði þessi sömu störf að einhverju eða verulegu leyti. Ég hygg, að gild rök finnist ekki gegn efni þessa frv. Það skyldi þá helzt vera þau rök, sem pólitískir andstæðingar almannatrygginga hafa á reiðum höndum, menn, sem eru andvígir almannatryggingum, andvígir sjúkratryggingum og öðrum almannatryggingum. En ég á bágt með að skilja annað en þeir, sem i raun og veru vilja veg almannatrygginganna í landinu, hljóti að styðja mál eins og þetta, ef þeir á annað borð fá að láta sannfæringu sína og samvizku ráða hér í þingsölunum. Ég ætla ekki að hafa þessi orð fleiri að sinni. Herra forseti. Ég legg til, að þessu frv. verði að lokinni umr. vísað til 2. umr. og hv. heilbr.- og félmn.
Þingræður haldnar á Alþingi Íslendinga



Herra forseti. Frv. það, sem hér um ræðir, er ekki mikið að vöxtum, eins og sést á þskj. 143, en efni þessa frv. eru nánast efndir á loforði, sem ríkisstj. gaf við síðustu kjarasamninga verzlunar- og skrifstofufólks um, að það öðlaðist aðild að atvinnuleysistryggingum, sem að þeirra samtaka dómi var talið mjög mikilvægt að lægi fyrir og talið mikilvægt atriði í samningunum, sem þá voru gerðir. Það kann að koma einhverjum einkennilega fyrir sjónir, hvernig orðalag frv. er, en í l., eins og þau eru í gildi í dag, eru talin upp ákveðin samtök, sem ekki séu aðilar að tryggingunum, og þar á meðal voru samtök skrifstofu- og verzlunarfólks, og er það fellt niður úr lögunum, þ.e.a.s. 3. mgr. 4. gr. 1., þannig að með samþykkt þessa frv. hafa verzlunarmannasamtökin öðlazt löglega aðild að tryggingunum, þar sem þau eru einnig orðin löglegir meðlimir alþýðusamtaka. Það upplýstist nú fyrir skömmu, að nauðsynlegt er, að frv. þetta nái fram að ganga fyrir n.k. áramót eða áður en þinghlé verður gert, og eru það eindregin tilmæli mín til þeirrar n., sem málið fær til meðferðar, að hún hraði svo störfum sem unnt er, til þess að svo megi verða. Ég hygg, að um málið þurfi ekki að verða deilur, og ætti af þeim ástæðum að vera auðvelt að afgreiða málið, ef vilji er fyrir hendi, sem ég vona að verði. Ég óska þess svo, herra forseti, að frv. verði að lokinni þessari umr. vísað til 2. umr. og hv. heilbr.- og félmn.
Þingræður haldnar á Alþingi Íslendinga



Herra forseti. Í 4. gr. l. um atvinnuleysistryggingar, nr. 29 frá 1956, er tekið fram, að félög verzlunar- og skrifstofufólks elgi ekki aðild að atvinnuleysistryggingum. Í frv. því, sem hér liggur fyrir, er gert ráð fyrir, að ákvæði þetta verði fellt niður og þar með að félög verzlunar- og skrifstofufólks öðlist aðild að sjóðnum og gildistökuákvæðið miðað við 1. jan. 1967. Í grg. frv., sem er stjfrv., er tekið fram, að ríkisstj. hafi lýst því yfir í sambandi við kjarasamninga, sem gerðir voru hinn 9. marz 1966 við verzlunar- og skrifstofufólk, að hún mundi beita sér fyrir því með löggjöf, að það fengi aðild að atvinnuleysistryggingum. Er því hér um efndir á þessari yfirlýsingu að ræða af hálfu ríkisstj., sem flytur frv. Heilbr.- og félmn. eða þeir nm., sem fundinn sátu, hafa athugað frv. og leggja til, að það verði samþ. Fjarverandi við afgreiðslu málsins í n. voru hv. 2. þm. Reykv., Auður Auðuns, hv. 9. þm. Reykv., Alfreð Gíslason, og hv. 4. þm. Vestf., Þorvaldur G. Kristjánsson.
Þingræður haldnar á Alþingi Íslendinga



Herra forseti. Frv. það, sem hér um ræðir, hefur verið afgr. með shlj. atkv. í hv. Ed. Frv. er ekki mikið að vöxtum og skýrir sig nánast sjálft. Það er flutt til efndar á því loforði, sem ríkisstj. gaf við síðustu kjarasamninga skrifstofu- og verzlunarfólks, að hún mundi beita sér fyrir lagasetningu um aðild þessara samtaka að atvinnuleysistryggingasjóði. Ég vænti þess, að frv. þetta geti fengið skjótan framgang í þessari hv. deild, þar sem brýna nauðsyn ber til, að það verði samþ. nú fyrir þinghlé eða jólafrí, til þess að eðlileg innheimta geti átt sér stað á næsta ári skv. lögum. Ég vildi því eindregið mælast til þess við þá hv. n., sem málið fær til meðferðar, og forseta deildarinnar, að þeir geri sitt ýtrasta til þess að sjá svo um, að frv. verði samþykkt, og legg til, að því verði vísað að lokinni þessari umr. til hv. heilbr.- og félmn.
Þingræður haldnar á Alþingi Íslendinga

Forseti (BF): Samkv. ótvíræðum ákvæðum þingskapa, í 44. gr. má enginn þm. greiða atkv. með fjárveitingu til sjálfs sín.



Drottinn gaf og drottinn tók, og því segi ég nei.



Herra forseti. Samkv. erindi, sem ríkisstj. hefur í höndum og fjvn, hefur í höndum, er það umsókn safnaðarins að fá þessa fjárhagsaðstoð til þess að taka við kirkjunni.



Herra forseti. Út af úrskurði hæstv. forseta vil ég minna á það, að á síðasta þingi gerðist það, að ráðh. og forsetar greiddu atkv. með því, að þeir skyldu framvegis eins og áður fá ríkisstyrk til þess að kaupa áfengi og tóbak handa sér. En um þetta mál annars er það að segja, að það eru fordæmi fyrir því, að ríkið hlaupi undir bagga, þegar kirkjur hafa brotnað af völdum óveðurs, og ég tel, að það sé gott fyrir söfnuðinn þarna að hafa kirkju, það getur einnig verið gott fyrir sjómenn, að þarna sé kirkja. Ég segi því já.



Herra forseti. Þar sem hæstv. forseti hefur með rangindum haft atkvæðisréttinn af flm. þessarar till., segi ég já.



Herra forseti. Vegna þess að ég hef tækifæri til þess, vil ég koma hingað til þess að mótmæla þessum úrskurði hæstv. forseta. Ég tel hann rangan og ekki í samræmi við þingvenjur, sem hér hafa verið, eða þingsköp. Ég segi já.



Herra forseti. Út af úrskurði hæstv. forseta vil ég vekja athygli á því, að á 15. gr. fjárlagafrv., Vlll. tölulið, er framlag til greiðslu álags vegna afhendingar kirkna til safnaða. Þessi fjárveiting er búin að standa í nokkur ár, og hafa margar bændakirkjur verið afhentar söfnuði samkv. þessari ákvörðun, sem hér hefur verið gerð. Þess vegna er hér um það að ræða, að ríkið taki við kirkjunni í Saurbæ einmitt með þeirri fjárveitingu, sem hér er lagt til, og því segi ég já.

Forseti (BF): Þar sem mótmælt hefur verið þeim úrskurði, að hv. 3. þm. Vestf., Sigurvin Einarsson, gæti ekki greitt atkv. í þessu máli, leyfi ég mér að bera úrskurðinn undir atkv. Ég vil geta þess, áður en atkvgr. fer fram, að úrskurður forseta byggist að sjálfsögðu á þeim upplýsingum, sem ég tel mig hafa, að þarna sé um bændakirkju að ræða og eign ábúandans eða eigandans á Saurbæ á Rauðasandi.



Herra forseti. Hér er um að ræða jörð, sem er í eigu hv. þm., og ég tel, að forseti hafi úrskurðað rétt, og því segi ég já.



Herra forseti. Bæði innan þings og utan hefur komið fram sá vilji hjá aðilum, að komið verði upp sjómannastofum á Austfjörðum. Í þeirri till., sem hér liggur fyrir, er aðeins till. um, að hálft gjald komi frá því opinbera, frá ríkissjóði, en engar till. um það, að annað slíkt komi annars staðar frá. Það liggur þannig fyrir, að ekki séu till. um það, hvort þetta gjald eigi að koma frá sjómönnum sjálfum, frá útgerðarmönnum, frá eigendum síldarverksmiðja eða frá sveitarfélögunum sjálfum. Áður en einhver lausn er fundin á þessu vandamáli, sem ég tel mikla nauðsyn á að finnist innan tíðar, tel ég ekki raunhæft að skylda ríkissjóð til þess að setja fé í þetta, og því segi ég nei.



Fyrir löngu lét ríkisstj. svo, að hún mundi reyna að greiða eitthvað úr vandræðum félagsheimilasjóðs, en ég hef ekki orðið var við neinar aðgerðir í því efni, og þess vegna tel ég rétt að samþykkja þetta og segi já.
Þingræður haldnar á Alþingi Íslendinga



Herra forseti. Eftir að till. okkar hafa verið felldar, vil ég biðja þm. að vera minnuga þess, sem hér hefur verið sagt um þetta mál. Ég vil leyfa mér að þakka hv. 8. landsk. þm. fyrir það, að hann virðist hafa fullan skilning á þessu máli, og er það meira en hægt er að segja um suma aðra. Hins vegar tek ég ekki alls kostar undir það, sem hann sagði um mat bænda almennt á landbrh., enda er það ekki til umr. hér og sjálfstæðismenn mega í friði fyrir mér hafa sínar skoðanir á þeim málefnum, og þeir vita sjálfsagt betur en ýmsir aðrir, við hverja er að etja fyrir þann hæstv. ráðh. Ég ætla ekki að gera það að umræðuefni, en ég efast um, að hann hafi sagt skoðun bænda almennt á því máli. Hæstv. ráðh. er víst ekki hér, svo að ég ætla ekki að svara honum. En ég þakka hv. 8. landsk. fyrir það, að hann hefur fullan skilning á þessu máli, vegna þess að það á eftir að sýna sig, þegar miðað er við verkefni framleiðnisjóðs, að honum mun ekki veita af því fjármagni, sem við lögðum til með okkar brtt. Annars mundi hann einskis megnugur til að bæta úr í þeim efnum, sem honum er ætlað.
Þingræður haldnar á Alþingi Íslendinga

forseti (SB): Þar sem þetta verður væntanlega síðasti fundur hv. þd., áður en þinghlé verður gert, leyfi ég mér að óska öllum hv. þdm. og fjölskyldum þeirra gleðilegra jóla og nýárs. Enn fremur þakka ég hv. þm. ánægjulega samvinnu við mig sem forseta á þessu ári. Að lokum óska ég utanbæjarþingmönnum góðrar heimferðar og heimkomu og læt í ljós þá von, að vér megum allir heilir hittast á nýju ári.



Herra forseti. Ég vil fyrir hönd okkar þdm. þakka hæstv. forseta fyrir vinsamleg orð og góðar óskir í okkar garð. Ég þakka honum gott samstarf við okkur á þessu þingi og góða fundarstjórn um leið og ég flyt honum og fjölskyldu hans óskir um gleðilega jólahátíð og gott og farsælt komandi ár. Ég bið hv. þm. að taka undir óskir mínar til hæstv. forseta með því að rísa úr sætum. Dm. risu úr sætum.

Forseti (SB): Ég þakka hv. 5. þm. Austf. fyrir hlýleg orð í minn garð og minnar fjölskyldu og öllum hv. þm. fyrir að hafa tekið undir þau. Ég endurtek svo árnaðaróskir mínar til hv. þdm. og segi fundinum slitið.
Þingræður haldnar á Alþingi Íslendinga



Herra forseti. Till. sú, sem hér er flutt, byggist á því, að nú sé störfum þings svo langt komið, að rétt sé að taka sér jólafrí venju samkvæmt. Það er að sjálfsögðu á valdi ríkisstj., þó að miðað sé við, að þing komi í síðasta lagi saman hinn 1. febrúar, að ef sérstök ástæða þyki til, verði efnt til fundarhalds fyrr. Það er ljóst, að ýmislegur vandi er fram undan. Hversu mikill hann er, verður ekki enn séð, og þýðir því ekki að halda þessum þingstörfum nú áfram. En bæði hefur ríkisstj. heimildir til ákvarðana lögum samkv. og samkv. þessari heimild, sem hér er veitt, til brbl-útgáfu, en ef sérstaklega þykja efni til, er, eins og ég segi, hægt að kalla Alþ. til fundar. Ég sé ekki ástæðu til þess að hafa þessi orð fleiri, en legg til, að till. verði samþykkt.



Herra forseti. Þessi þáltill. gerir ráð fyrir því, að ríkisstj. hafi heimild til þess að fresta fundum Alþ. til janúarloka. Út af því vil ég segja það, að nú liggja mál þannig fyrir, að ekki verður um deilt, að gera verður stórfelldar ráðstafanir af ríkisvaldsins hálfu til stuðnings vélbátaútgerð til þorakveiða, rekstri fiskfrystihúsa og togaraútgerðinni, ef þessar grundvallaratvinnugreinar eiga að starfa eðlilega, en þetta eru nokkrar af meginstoðum þjóðarbúsins. Ráðstafanir til bjargar þessum starfsgreinum þola ekki bið, en engin vitneskja hefur fengizt um, hvað hæstv. ríkisstj. hefur í hyggju að aðhafast í þessu efni eða leggja til. Þegar svona stendur á, tel ég, að ekki sé skynsamlegt eða fært að fresta fundum Alþ. nema sem allra minnst vegna jólahaldsins, og mæli því gegn því, að þessi þáltill. verði samþ., því að hún gerir ráð fyrir heimild handa hæstv. ríkisstj. til þess að fresta fundum allt til janúarloka
Þingræður haldnar á Alþingi Íslendinga

forseti (BF): Það er nú komið að því, að störfum Alþingis verði frestað um sinn vegna jólahátíðarinnar og áramótanna. Ég óska öllum hv. þm. og fjölskyldum þeirra gleðilegra jóla og velfarnaðar á nýja árinu. Ég þakka þeim samveruna og góða samvinnu á árinu, sem er senn á enda. Utanbæjarþingmönnum óska ég góðrar heimferðar og heimkomu og ég óska þess, að við megum öll hittast hér heil, þegar þing verður kvatt saman til fundar á ný. Skrifstofustjóra og starfsfólki Alþ. óska ég einnig gleðilegra jóla og farsæls nýárs og þakka jafnframt vel unnin störf og ánægjulega samvinnu.



Ég vil leyfa mér að þakka hæstv. forseta fyrir góðar óskir hans í garð okkar alþm. Ég vil þakka honum fyrir árið, sem er að líða. Ég vil óska honum og hans fólki alls góðs á því ári, sem senn hefur göngu sína. Ég óska honum gleðilegra jóla og góðrar heimferðar og vona, að við eigum eftir að sjá hann hér heilan á húfi, þegar við tökum til starfa á ný á næsta ári. Ég bið þingheim að taka undir þessi orð og þessar óskir í garð hæstv. forseta með því að rísa úr sætum. - 
            

Forseti (BF): Ég þakka hv. 1. þm. Austf. fyrir vingjarnleg orð og hlýjar óskir í minn garð og minnar fjölskyldu og hv. þm. öllum þakka ég fyrir undirtektir þeirra. Svo endurtek ég óskir mínar um gleðileg jól og farsælt nýár.



Herra forseti. Forseti Íslands hefur gefið út svo hljóðandi forsetabréf: Forseti Íslands gjörir kunnugt: Að ég, að tilskildu samþykki Alþingis, veiti forsrh. umboð til þess að fresta um sinn fundum Alþingis, 87. löggjafarþings, frá 17. des. 1966 eða síðar, ef henta þykir, enda verði þingið kvatt til funda á ný eigi síðar en 1. febrúar 1967. Gjört í Reykjavík, 15. desember 1966. Ásgeir Ásgeirsson. Bjarni Benediktsson. Forsetabréf um frestun á fundum Alþingis.“ Samkv. þessu umboði og með tilvísun til samþykkis Alþingis lýsi ég hér með yfir því, að fundum þessa Alþingis, 87. löggjafarþings, er frestað frá 17. des., og verður þingið kvatt til funda á ný eigi síðar en 1. febr. 1967. Vonast ég þá til, að við hittumst allir heilir, glaðir og reifir. Leyfi ég mér að árna hv. alþm. og starfsmönnum þingsins, svo og landslýð öllum, gleðilegra jóla og farsæls nýs árs.

Forseti (BF): Ég leyfi mér fyrir hönd þingheims að þakka hæstv. forsrh. jóla- og nýársóskir hans.
Þingræður haldnar á Alþingi Íslendinga

forseti (SÓÓ): Þetta verður síðasti fundur þessarar hv. d. fyrir þinghlé. Ég vil nota þetta tækifæri til að þakka hv. þdm. ánægjulega samveru og samvinnu það sem af er þessu þingi. Ég óska þingmönnum utan af landsbyggðinni góðrar heimferðar og ánægjulegrar heimkomu. Ykkur öllum og fjölskyldum ykkar óska ég gleðilegra jóla og farsæls nýs árs. Sömu óskir færi ég öllu starfsfólki Alþingis. Megum við svo öll heil hittast að afloknu þinghléi.



Ég leyfi mér að gerast svo djarfur fyrir hönd hv. þdm. að flytja hæstv. forseta þakkir fyrir hans hlýju kveðjuorð, sem hann flutti okkur. Ég vil fyrir okkar hönd þakka honum fyrir samstarfið og prúðmannlega og réttláta forsetastjórn. Ég vil óska honum og fjölskyldu hans gleðilegra jóla og farsæls komandi árs. Og ég vil svo að lokum lýsa þeirri ósk, að við megum öll hljóta gleðileg jól og fagnaðarríkt nýár og hittast heil hér í þingsölunum eftir þinghléið. Ég bið ykkur, hv. þdm., að gjöra svo vel að taka undir efni þessara orða minna með því að rísa úr sætum. - Dm. risu úr sætum.

Forseti (SÓÓ): Ég þakka hv. 1. þm. Norðurl. e. fyrir hlý orð og góðar óskir í minn garð og fjölskyldu minnar og endurtek óskir mínar til ykkar allra um gleðileg jól og farsælt komandi ár.